Ondersoek begin oor dokumente wat weggegooi is | Netwerk24
Ondersoek begin oor dokumente wat weggegooi is
Deur Kaydene Davids 08 Januarie 2019 20:30
Daar is met 'n dringende ondersoek begin nadat duisende vertroulike dokumente met inligting van aansoekers vir maatskaplike toelae daarop, in 'n stuk veld in Thaba Nchu naby Bloemfontein gevind is, sê Butana Komphela, LUR vir maatskaplike ontwikkeling in die Vrystaat.
Van die dokumente, wat beëdigde verklarings deur vroue insluit wat tydelike huisvesting soek weens mishandeling deur hul lewensmaat, is deur Patricia Kopane, die DA se kandidaat vir premier van die Vrystaat, en Geordin Hill-Lewis, DA-LP, gevind toe hulle 'n mislukte herwinningsaanleg in Thaba Nchu besoek het.
Kompela sê in 'n verklaring dat hy met skok van die ontdekking in die media te hore gekom het.
Volgens hom "is dit nie die departement se beleid om klante se dokumente by stortingsterreine te gooi nie" en dat dié dokumente aktiewe sake is wat gewoonlik in die besit van maatskaplike werkers is.
"Die departement beskik oor 'n register- en argief-beleid en indien die sake gesluit is, sou die relevante proses gevolg word," sê Kompela.